คลังกู้ก้อนมหึมาเร่หาเงินสนองรัฐ
คลังก้มหน้ากู้เงินก้อนมหึมา 1.01 ล้านล้านบาท ชวนคนซื้อพันธบัตรดอกสูง 3.75% ออมสินสู้ขาดใจให้ 4%
29 พ.ย. 2555

คลังก้มหน้ากู้เงินก้อนมหึมา 1.01 ล้านล้านบาท ชวนคนซื้อพันธบัตรดอกสูง 3.75% ออมสินสู้ขาดใจให้ 4%
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) เปิดเผยว่า ในปีงบประมาณ 2556 สบน. จะระดมทุนผ่านตลาดพันธบัตรและตราสารหนี้อื่นๆ รวมทั้งสิ้น 1.01 ล้านล้านบาท แยกเป็นเพื่อปรับโครงสร้างหนี้ FIDF รวม 1.66 แสนล้านบาท เพื่อใช้ปรับโครงสร้างหนี้ขาดดุลงบประมาณ 1.57 แสนล้านบาท กู้เพื่อชดเชยการขาดดุลงบประมาณ 3 แสนล้านบาท กู้เงินตาม พ.ร.ก.บริหารจัดการน้ำ 3.4 แสนล้านบาท และกู้เงินตาม พ.ร.ก.ประกันภัยพิบัติอีก 4.95 หมื่นล้านบาท
ล่าสุดนี้ได้ออกพันธบัตรออมทรัพย์ชนิดพิเศษอายุ 3 ปี วงเงิน 4,000 ล้านบาท อัตราดอกเบี้ยคงที่ 3.75% ขายผ่านธนาคารพาณิชย์ 4 แห่ง ซื้อผ่านตู้เอทีเอ็มและสาขา จองซื้อขั้นต่ำ 1,000 บาท ขั้นสูงสุด 2 ล้านบาท ไม่จำกัดจำนวนครั้งที่เข้าซื้อต่อราย แต่ต้องไม่เกิน 2 ล้านบาทต่อ 1 ธนาคาร
ด้านนายพิศิษฐ์ เสรีวิวัฒนา รองผู้อำนวยการธนาคารออมสิน กลุ่มการตลาด เปิดเผยว่า ธนาคารได้ออกผลิตภัณฑ์เงินฝากประจำ 4 เดือน จ่ายดอกเบี้ย 4% รับฝากเงินขั้นต่ำ 1 หมื่นบาท สูงสุดไม่เกิน 1 แสนบาท ผู้ฝาก 1 รายฝากได้เพียง 1 บัญชีเท่านั้น โดยสามารถรับสิทธิพิเศษนี้เฉพาะในงาน Thailand Smart Money สัญจรที่ จ.อุดรธานี ณ ห้อง UD Hall ชั้น 4 ศูนย์การค้าเซ็นทรัลพลาซา อุดรธานี ระหว่างวันที่ 30 พ.ย.2 ธ.ค. 2555 นี้เท่านั้น
“ดอกเบี้ย 4% ถือว่าเป็นผลตอบแทนค่อนข้างสูง ธนาคารจึงจำกัดวงเงินฝากไม่เกิน 1 แสนบาท เนื่องจากต้องการให้รายย่อยเป็นผู้ฝากให้มากๆ เพื่อส่งเสริมการออมให้ทั่วถึง” นายพิศิษฐ์ กล่าว